खुद यातना शिविरों का दौरा कर लाशें देखी थीं, सैनिक बनकर जंग भी लड़े
World War 2 Nuremberg Trials Last Prosecutor Ben Ferencz Death - द्वितीय विश्व युद्ध में हुए युद्ध अपराधों की सजा सुनाने वाले आखिरी जज बेन फ्रेंक्ज का शुक्रवार को निधन हो गया। बेन ने सिर्फ 27 साल की उम्र में 22 नाजी अफसरों को उनके गुनाहों के लिए सजा सुनाई थी
द्वितीय विश्व युद्ध में हुए युद्ध अपराधों की सुनवाई में शामिल हुए आखिरी वकील बेन फ्रेंक्ज का शुक्रवार को निधन हो गया। बेन ने सिर्फ 27 साल की उम्र में 22 नाजी अफसरों के गुनाहों को साबित किया था।
अमेरिका के हॉलोकोस्ट म्युजियम ने बताया कि उन्होंने 103 साल की उम्र में फ्लोरिडा में आखिरी सांसें ली। जनसंहार के दोषियों को सजा दिलाने में उनकी भूमिका को हमेशा याद रखा जाएगा।
पहले सैनिक फिर जज बनकर नाजियों को सजा दिलवाई
बेन फ्रेंक्ज ने साल 1943 में हार्वर्ड लॉ स्कूल से पढ़ाई की थी। इसके बाद वो अमेरिकी सेना में भर्ती हो गए थे। उन्होंने हाड़ कंपा देने वाली ठंड के बीच बैटल ऑफ बल्ज की लड़ाई भी लड़ी थी। सार्जेंट की रैंक पर पहुंचने के बाद उन्हें उस टीम का सदस्य बनाया गया जिस पर नाजियों के किए युद्ध अपराधों की जांच करने की जिम्मेदारी थी।
बेन ने दावा किया था कि इस टीम के साथ काम करते हुए उन्होंने नाजियों के यातना शिविरों में लाशों के ढेर देखे थे। उन्होंने कहा था, जब हम बुचनवॉल्ड पहुंचे तो हमने वहां सूख कर लकड़ी हो चुके लोगों को छिपे हुए देखा, इन्हें यातनाएं देकर कमजोर किया जा चुका था। इन्हें इतनी यातनाएं दी गई थी कि इनके शरीर पर मांस न के बराबर बचा था।
जंग के बाद न्यूयॉर्क लौटे तो न्यूरमबर्ग ट्रायल के लिए चुना
बेन जब दूसरा विश्व युद्ध खत्म होने के बाद न्यूयॉर्क लौटे तो उन्हें न्यूरमबर्ग ट्रायल में चीफ प्रॉसीक्यूटर बनाया गया। उन्हें पूर्वी युरोप में नाजियों के किए जनसंहार की सजा दिलाने की जिम्मेदारी दी गई। बीबीसी के मुताबिक वहां हिटलर के सैनिकों ने 10 लाख लोगों को तड़पा-तड़पा कर मारा था।
इन दस लाख लोगों के कत्लेआम के आरोप 22 नाजी अफसरों पर थे। ट्रायल के दौरान बेन ने सभी पर लगे आरोपों के सबूत पेश किए। इनमें से 12 लोगों को मौत की सजा सुनाई गई। सात को लंबी अवधि की कैद की सजा मिली जबकि तीन नेताओं को बरी कर दिया गया था।
न्यूरमबर्ग ट्रायल में क्या हुआ था?
दूसरा विश्व युद्ध खत्म होने के बाद हिटलर के अफसरों को युद्ध अपराधों की सजा देने के लिए ये ट्रायल शुरू किया गया था। जिन नाजियों पर मुकदमे चलाए गए थे उनमें नाजी वायु सेना के प्रमुख हरमन गोअरिंग, रुडोल्फ हैस और जोआचिम वोन रिबनट्रोप शामिल थे।हिटलर के करीबी मार्टिन बोरमैन पर उनकी अनुपस्थिति में ही मुकदमा चलाया गया था।
न्यूरमबर्ग मुकदमों ने एक परंपरा की शुरूआत की थी जिसके बाद अंतरराष्ट्रीय युद्ध अपराधों के कई मुकदमे चले थे और इंटरनेशनल क्रिमिनल कोर्ट बना था। नाजी नेताओं पर मुकदमों की सुनवाई जिस पैनल ने की थी उनमें अमेरिका, ब्रिटेन और सोवियत संघ के जज शामिल थे।
नाजियों से जुड़ी ये खबर भी पढे़ं...
सीने में जहरीला इंजेक्शन देकर यहूदियों को मारा था:अब आदेश टाइप करने वाली 97 साल की महिला को मिली सजा, पढ़ें खौफनाक किस्सा
1943 में वो लड़की 18 साल की थी, जब उसने नाजियों के साथ काम करना शुरू किया। उसके लिए ये सिर्फ एक नौकरी थी कोई गुनाह नहीं था। उसका काम सिर्फ सेक्रेटरी बनकर अपने कमांडरों के आदेशों को टाइप करना था।
79 साल बाद 20 दिसंबर 2022 को उसे वही आदेश टाइप करने के लिए सजा मिली है। जर्मनी की एक कोर्ट ने व्हील चेयर पर आई 97 साल की एक जर्मन महिला को 10,500 से ज्यादा यहूदियों की हत्या का दोषी पाया है। कोर्ट ने माना है कि वो अपने कमांडरों के साथ इन लोगों की हत्या करने में शामिल थी। पूरी खबर यहां पढ़ें...